Артюр Рембо
Вечерна молитва

Превод от френски: Кирил Кадийски, —

chitanka.info

Все седнал — като ангел в ръцете на бръснар,

над халба остроръба убивам свойто време

и двойната ми гушка като издут корем е;

с лула в устата — вдигам платна като корсар.

И — курешки димящи сред гълъбарник стар —

мечти в гръдта ми парят и сладък блян гризе ме,

сърцето ми е тъжно и в самотата дреме:

едно дърво кървящо сред есенен пожар.

Щом с грижите преглътна и дивния си сън,

изпил над трийсет халби — какво човек да прави? —

от бирата подгонен, изскачам бързо вън:

блажен като твореца на кедрови дъбрави

нашир и длъж развявам аз струята със звън

и с топъл дъжд обливам цветята слънцеглави.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.